 सुन कर ब्रह्मा ने कहा - "इसका एक कारण है जिससे वायु क्रुद्ध होकर रुक गया । यह बात सुनने के योग्य है। आज इन्द्र ने केवल राहु के कहने से वायु के पुत्र को मारा है। इसी कारण वह क्रुद्ध है। इसी कारण वह क्रुद्ध हुआ है। यद्यपि वायु शरीर-रहित है तो भी वह शरीरों में घूमता फिरता और सबका पालन करता है। यह शरीर जब वायु-रहित हो जाता है तब काष्ठ के तुल्य हो जाता है। इसलिए वायु ही प्राण, वायु ही सुख और सब जगद्रूप है। जब वायु त्याग कर देता है तब जगत् सुख नहीं पा सकता । देखो, उसने आज ही छोड़ दिया तो लोगों की क्या दशा होगई ! बिना श्वास के सब काष्ठ और दीवार के
समान हो गये। इसलिए चलो, इसी समय हम उसके पास चलें । उसको अप्रसन्न करके कहीं हम सब लोग नष्ट न हो जायँ ।" इतना कह कर प्रजापति - सब प्रजा और देवता, गन्धर्व, भुजंग तथा गुह्यकों को साथ लेकर- वहाँ गये जहाँ इन्द्र के मारे हुए अपने पुत्र को लिये वायु बैठा था ।
रविहुतभुक् सु सुवर्ण छबि सुतर्हि गोद महँ देखि । देव सहित चतुराननहिं लागी दया विसेखि ।।
इकतालीसवाँ सर्ग । हनुमान को देवताओं का वर देना ।
पुत्रशोक से पीड़ित वायुदेव पितामह को देखते ही, पुत्र को लिये हुए, उठकर खड़े हो गये । उठने के वेग से उनके कानों के कुण्डल, मुकुट की माला और सोने के सब भूषण झलमला उठे। फिर तीन बार प्रणाम करके वे उनके चरणों में गिर पड़े । उस समय बड़े आभूषणों से भूषित हाथ से ब्रह्मा ने उनको उठाया और उस बालक के शरीर पर भी उन्होंने हाथ फेर। ब्रह्मा का हाथ लगते ही वह बालक, जल से सींचे हुए धान की नाईं, जीवित हो गया। अपने पुत्र को जीवित देखकर वायुदेव उसी क्षण प्रसन्न हो सब प्राणियों में संचार करने लगे । ठण्डी हवा से बचकर अम्बुज सहित कमलिनी जिस प्रकार प्रसन्न होती है उसी प्रकार सब प्र